kardosdrur/scandi-wiki huggingface dataset:
Isidor Heckscher

Isidor Heckscher (2. november 1848 i Aalborg – 12. december 1923 i Stockholm) var en dansk retskyndig og generalkonsul, far til Eli F. Heckscher.

Karriere 
Han var søn af Marcus Heckscher, købmand i Aalborg, senere grosserer og vekselmægler i København, og dennes første hustru, Bertha født Lipmann fra Altona. Han blev student 1866 fra Det von Westenske Institut, tog den fuldstændige juridiske eksamen 1872, blev kort efter volontør i Justitsministeriet og arbejdede samtidig som fuldmægtig hos en overretssagfører. I 1874 erholdt han permission fra Justitsministeriet og tog ansættelse som fuldmægtig hos sagfører i Nykøbing Falster P.G.C. Jensen. I 1875 overtog han en overordnet plads som prokurist ved en bankierforretning i Stockholm og var siden bosat der, fra 1884 som sekretær og kontorchef ved Industri-Kredit-Aktiebolaget i Stockholm. 28. december 1878 ægtede han Rosa Meyer fra Stockholm (25. Juli 1855 i Stockholm - 8. februar 1944 i Uppsala), datter af forlagsboghandler, forfatter Philipp Joel Meyer og Beata Mathilda Rubenson.

Heckscher blev ombudsmand (juridisk medhjælper) ved førnævnte bank 1894, dansk udsendt generalkonsul i Göteborg 1896, i Stockholm 1900, hvilket han var til 1921. Han var medlem af Kommissionen til Omorganisation af Udenrigsministeriets og Danmarks Repræsentation i Udlandet 1906 og af Komitéen til
ordningen af fondsforholdene på Stockholms Børs 1908.

Han blev 8. april 1898 Ridder af Dannebrogordenen, 20. juni 1906 Dannebrogsmand, 18. november 1912 Kommandør af 2. grad og 1. februar 1919 Kommandør af 1. grad og var Kommandør af 1. klasse af Vasaordenen.

Juridisk forfatterskab 
Foruden mindre arbejder i tidsskrifter, af hvilke fremhæves "Om Anvisningen som Retsinstitut" i Tidsskrift for Retsvidenskab II, har Heckscher skrevet: Kreditsalget og Sælgerens Standsningsret, for hvilken afhandling han i 1885 erhvervede den juridiske doktorgrad ved Københavns Universitet. I begge de nævnte arbejder har Heckscher godt forstået at gøre sine praktiske erfaringer fra handelsforhold frugtbringende for retsvidenskaben, navnlig indeholder det sidstnævnte arbejde fortrinlige bidrag til bestemmelsen af kreditsalgets begreb. For den som bilag i Forhandlingerne paa det 7. nordiske Juristmøde meddelte afhandling om spekulationsforretninger og deres bedømmelse fra retsordenens standpunkt høstede han fortjent påskønnelse. Han skrev også om nationaløkonomi.

Kilder 
 
 
 Universitetsprogram til Reformationsfesten 1886. 
 Danske Jurister 1736-1936.

Jurister fra Danmark
Konsuler fra Danmark
Kommandører af 1. grad af Dannebrog
Jøder fra Danmark
Faglitterære forfattere fra Danmark
Isidor
Danskere i 1800-tallet
Danskere i 1900-tallet
Personer fra Aalborg
Nationaløkonomer fra Danmark
Erhvervsfolk fra Sverige
Frederik 8. (flertydig)

Frederik 8. eller Frederik VIII kan henvise til:

Regenter 
 Frederik 8. (død 1333) – greve af Zollern 1309–1333
 Frederik Christian August (1829-1880) – hertug af Slesvig-Holsten-Sønderborg-Augustenborg 1869–1880 og tronprætendent i Slesvig-Holsten i 1863–64 som Friedrich der Achte
 Frederik 8. (1843–1912) – konge af Danmark 1906–1912

Andet 
 Frederik VIII (skib) – dansk transatlantisk passagerskib (1913-1939)

Se også 
 Frederik
Axel Storch

Axel Frederik Jensen Storch (26. januar 1897 i Silkeborg – 15. maj 1961 på Frederiksberg) var en dansk officer.

Han var søn af overlærer Hans Andreas Jensen Storch (1869-1946) og hustru Ane Christine født Nielsen (1872-1932), blev student fra Aalborg Katedralskole 1915, premierløjtnant 1919, gennemgik geodætisk kursus 1921-23 og var ansat ved Generalstabens topografiske Afdeling 1923-24. Storch kom på generalstabskursus 1926-28, var adjudant ved Generalkommandoen 1928-34, blev kaptajn 1932, var kompagnichef ved 15. bataljon 1934-37, stabschef hos generalinspektøren for fodfolket 1937-45, ansat ved Geodætisk Institut 1943-46, blev oberstløjtnant 1946, var chef for 19. bataljon 1946-50, til rådighed for og lærer ved Hærens Officersskole 1950, chef for AFNE Headquarters, København, 1951, blev oberst og chef for det danske kommando i Tyskland 1951, tillige chef for Allied Land Forces Schleswig-Holstein 1953 og blev generalmajor og generalinspektør for fodfolket 1955, hvilket han var til sin død 1961.

Axel Storch var chef for Københavns Amts Skyttekorps 1933-37, lærer i krigskunst ved Hærens Officersskole 1934-45 og 1950-51, medlem af bestyrelsen for Fællesorganisationen af Officerer og Ligestillede af Hæren 1928-32 og 1938-44, æresøverste i Selskabet De danske Forsvarsbrødre i København 1956, formand for Hærens Oppakningskommission af 1947 fra 1955. Han skrev introduktionen til bogen Napoleon Bonaparte - Billeder af hans liv. Introduktion ved Generalmajor Axel Storch (Nyt Nordisk Forlag Arnold Busck 1959) og udgav Forelæsninger for officersklassen ældste afdeling om Krigens Teori (Hærens Officersskole 1951).

Han var Kommandør af 1. grad af Dannebrogordenen, Dannebrogsmand, bar Hæderstegnet for god tjeneste ved Hæren og udenlandske ordener.

Storch blev gift 11. maj 1923 med Elisabeth Windfeld-Hansen (19. februar 1900 på Frederiksberg - ?), datter af grosserer R. Hansen (død 1934) og hustru født Windfeld (død 1927).

Kilder 
 Kraks Blå Bog 1957

Personer i Kraks Blå Bog (afdøde)
Danskere i 1900-tallet
Personer fra Silkeborg
Generalmajorer fra Danmark
Kommandører af 1. grad af Dannebrog
Militærhistorikere fra Danmark
Kartografer fra Danmark
Geodæter
Studenter fra Aalborg Katedralskole
N.L. Dehn's Dampvaskeri

N.L. Dehn's Dampvaskeri A/S var et dansk dampvaskeri.

Historie 
Virksomheden blev grundlagt i 1854 af N.L. Dehn. Efter hans død i 1872 overtoges virksomheden af hans svigersøn, Julius Heckscher (1826-1897), der i 1896 optog sin søn, Leopold Heckscher (1861-1920),
som medindehaver. Denne fortsatte firmaet indtil sin død, hvorefter det videreførtes af sønnen, Byrge Heckscher (1895-?), der havde deltaget i ledelsen fra 1919. I 1943 omdannedes det til et aktieselskab (første vedtægter af 16. februar) med nævnte Byrge Heckscher som direktør; i 1945 indtrådte tillige Poul Larsen i direktionen.

Bestyrelsen bestod i året 1950 af højesteretssagfører Frits Bülow (1872-1955), højesteretssagfører Helge Bech-Bruun (1901-1986), fru Alice Gudrun Heckscher (1897-?) og overretssagfører Jacob Platou Kielland, Oslo. Aktiekapitalen var i dette år på 1 mio. kr.

I 1978 blev virksomheden overtaget af Berendsen Textil Service.

I 1936 lod selskabet opføre nye bygninger på Buddingevej 298 i Søborg tegnet af Poul Henningsen. Bygningerne blev revet ned i 1997.

Bertha Dorph har i 1898 udført en plakat for firmaet.

Litteratur 
 Byrge Heckscher: Aktieselskabet N.L. Dehn's Dampvaskeri: Ved 100 års jubilæet, 1954.

Kilder 
 Danmarks ældste forretninger 1100-1911, Kraks Forlag 1950

Tekstilservicevirksomheder i Danmark
Danske virksomheder etableret i 1854
Tidligere virksomheder i København
Søborg
Ophørt i 1978
Forsvundne bygninger, konstruktioner og anlæg i Danmark
Centralisering

Centralisering er den proces, hvor aktiviteterne i en organisation, navnlig med hensyn til planlægning og beslutningstagen, bliver koncentreret på en bestemt lokalitet eller hos en mindre gruppe aktører inden for organisationen.

Udtrykket har forskellig betydning inden for forskellige forskningsfelter. I statskundskab omhandler centralisering af beslutninger koncentrationen af regeringsmagten – både geografisk og politisk - i en topstyret regering eller overførsel af kompetence fra kommunerne til staten. Geografisk centralisering forekommer, når spredte aktiviteter samles på et bestemt sted. Et dansk eksempel er samlingen af hospitalsydelser i supersygehuse.
 
I virksomhedsstudier henviser centralisering til kommandovejene i organisationen. En stærkt centraliseret organisation betegnes også som et bureaukrati. I neurologi refererer centralisering til den evolutionære udvikling af nervesystemet, der kan partitioneres i centralnervesystemet og det perifere nervesystem.

Se også 
Decentralisering

Referencer 

Statskundskab
Biologi
Harold Robbins

Harold Robbins (oprindeligt Harold Rubin) (21. maj 1916 i New York – 14. oktober 1997 i Palm Springs, Californien) var en amerikansk romanforfatter. Robbins' romaner er udgivet på over 30 sprog og menes at være solgt i sammenlagt over 750 millioner eksemplarer.

Harold Robbins har en stjerne på Hollywood Walk of Fame ud for adressen 6743 Hollywood Blvd. Stjernen er tildelt for hans mange filmmanuskripter.

Romanerne 
Harold Robbins var vældig produktiv og skrev mindst 35 romaner, hvoraf mange er filmatiseret. Af hans omfattende forfatterskab kan nævnes:
 Never Love A Stranger, 1948 (på dansk Verden er min fjende) (filmatiseret som Never Love A Stranger i 1958)
 The Dream Merchants, 1949 (TV-film af samme navn fra 1980)
 A Stone for Danny Fisher, 1952 (på dansk Nådesløse verden) (filmatiseret som King Creole i 1958)
 Never Leave Me, 1954 (på dansk Gå ikke fra mig)
 79 Park Avenue, 1955 (på dansk Verden venter på dig)
 Stiletto, 1960 (på dansk: Stiletten) (filmatiseret som Stiletto i 1969)
 The Carpetbaggers, 1961 (filmet i 1964 som The Carpetbaggers og igen i 1966 som Nevada Smith)
 Where Love Has Gone, 1962 (på dansk: Kærlighedens karrusel) (filmatiseret med titlen Where Love Has Gone i 1964)
 The Adventurers, 1966 (på dansk Giganterne) (filmatiseret i 1969 med titlen The Adventurers)
 The Inheritors, 1969
 The Betsy, 1971 (på dansk Betsy) (filmatiseret i 1978 med titlen The Betsy)
 The Pirate, 1974 (på dansk: Piraten) (filmatiseret (TV-film) som The Pirate i 1978)
 The Lonely Lady, 1976 (på dansk: Jerilee) (filmatiseret som The Lonely Lady i 1983)
 Dreams Die First, 1977
 Memories of Another Day, 1979 (på dansk: En anden tid)
 Goodbye, Janette, 1981
 Spellbinder, 1982 (på dansk Forføreren)
 Descent from Xanadu, 1984 (på dansk Lad himlen vente)
 The Storyteller, 1985 (på dansk Glimmer)
 The Piranhas, 1986
 The Raiders, 1995
 The Stallion, 1996
 Tycoon, 1997
 The Predators, 1998
 The Secret, 2000
 Never Enough, 2001
 Sin City, 2002
 Heat of Passion, 2003

Referencer

Eksterne henvisninger 
 

Forfattere fra USA
Romanforfattere fra USA
Personer fra New York City
Jøder fra USA
Moren (How I Met Your Mother)

Tracy Mosby, bedre kendt som moren fra tv-serien How I Met Your Mother er en fiktiv person spillet af Cristin Milioti. Hun bliver sigende kærester med Ted Mosby i 2013 og Ted frier til hende i 2015. Hun har studeret økonomi på Columbia University, hvor hun så Ted i 2009. Før hun mødte Ted, var hun kærester med en ved navn Louis.

Hints 

Moren er blevet holdet skjult under alle How I Met Your Mother-sæsonerne, men blev i sæson 8's afslutningsafsnit vist. Indtil da er der blevet givet hints om hvordan hun er:

 Ted møder hende ved Barney Stinsons og Robin Scherbatskies bryllup og igen ved en togstation i New York.
 Hun spiller i et band, hvor hun spiller bas.
 Hun har en gul paraply.
 Hun har en vane med at lave musicals ud af morgenmad.
 Hun kan godt lide at male, specielt robotter, der spiller sport.
 Hun har kørerhandsker.
 Hun studerer økonomi.

Fiktive personer
How I Met Your Mother
Sys Rovsing

Sys Rovsing (tidligere Sys Rovsing Koch) (født 19. maj 1953 i Aarhus) er advokat og partner i Rovsing Advokater i København.

Karriere 
Hun blev uddannet jurist i 1977, og i 1980 blev hun advokat.

I perioden 2003-09 var Sys Rovsing den første kvindelige formand for Advokatrådet i Danmark.

Hun har tidligere været gift med nu afdøde socialchef Anders Koch, med hvem hun har tre børn. Senere blev hun gift med nu afdøde Hans Skov Christensen, tidligere administrerende direktør for Dansk Industri,

Siden 28. maj 2009 har hun været Ridder af 1. grad af Dannebrog.

Referencer 

Advokater fra Danmark
Personer fra Aarhus
Riddere af 1. grad af Dannebrog
Personer i Kraks Blå Bog
Danskere i 1900-tallet
Danskere i 2000-tallet
Svenning Tausen

Svenning Tausen (12. april 1936 i Hov - 5. november 2013 i Tórshavn) var en færøsk forfatter, redaktør, translatør og folkeskolelærer.

Biografi 
Han blev født i bygden Hov på Færøernes sydligste ø i 1936. Han flyttede til Tórshavn, hvor han blev uddannet som lærer. Han arbejdede først som lærer ved Færøernes Mellem- og Realskole til 1961, derefter underviste han ved realskolen, som var i samme bygninger som Færøernes Gymnasium i Hoydalar (Føroya Studentaskúli) 1961-74, og derefter blev han ansat som viceskoleinspektør i den nye skole i den østlige bydel af Tórshavn, Eysturskúlin, indtil 1996, da han blev pensioneret. 

Tausen havde en stor interesse for det færøske sprog og det lå ham meget på sinde at færøske børn fik færøskt materiale at læse i. Han var redaktør af Mín jólabók (Min julebog) i mange år. Han var også redaktør på Barnablaðið fra 1959 til 1973.

Han var bestyrelsesmedlem af Bókadeild Føroya Lærarafelags fra 1958 til 1965 og igen fra 1987 til 2001 og var medvirkende til at BFL blev et velfungerende forlag. Han var en af dem, der fik etableret Bókamiðsølan i 1968 og var formand der indtil 1981. Bókamiðsølan varetager distributionen af færøske bøger fra forlag til boghandler og i nogle tilfælde direkte til forbruger.

Han blev gift med Amy Tausen, født Olsen, sammen fik de børnene Durita og Magnus. Sønnen, Magnus Tausen, er direktør for Nám, som er en institution under det færøske Kulturministerium, etableret i 2010, fik navnet Nám í 2011.

Udgivelser 
1962 Bíbliusøgur (Bibelhistorier)
1965 Hans Andrias Djurhuus, udgivet i "Barnajól" (Børnejul)
1968 Gleðilig jól (Glædelig jul) udgivet i "Barnajól" 
1969 Friður á foldum (Fred på jord) udgivet i Mín jólabók
1971 At spæla grýla udgivet i novellesamlingen "Sig mær eina søgu 1", før det var den publiceret i Barnablaðið.
1978 Bíbliusøgur

Priser 
1990 Mentanarvirðisløn M. A. Jacobsens (Tórshavns byråds kulturpris, som er opkaldt efter Mads Andreas Jacobsen)

Referencer 

Redaktører fra Færøerne
Novelleforfattere fra Færøerne
Oversættere fra Færøerne
Personer fra Suderø
Jules Dupré

Jules Dupré (5. april 1811 i Nantes – 6. oktober 1889 i l'Isle-Adam) var en fransk landskabsmaler.

Dupré lærte i malerkunst og først porcelænsfabrikationen, uddannede sig derefter debuterede på Parisersalonen 1831 med flere landskaber fra departement Vienne; et ophold i England, hvor han sikkert fik John Constables kunst at se, lærte ham bredere lys- og farveeffekter. Dupré har skildret med forkærlighed Frankrigs vestlige egne og valgte helst ganske enkle emner. Det indre af en bondegård, Kvæghjord, Landsby i Departement Landes, En hjord går over en bro i Berri, Compiègne-Skoven, Mose i Sologne etc., oftest flade landskaber med vid horisont, hvor lys og luft ret kan gøre sig gældende, og hvor den sluttede stemning skyldes den energi og inderlighed, hvormed maleren har levet sig ind i emnet. Dupré blev en af hovederne for Frankrigs berømte Paysage intime-malerskole; sin kraftige helhedsvirkning når han ved en meget pastos, til tider næsten reliefagtig farvepåsætning, der ikke gør synderlig rede for enkelthederne, men dog lader landskabets form komme til sin ret.

Broderen Léon Victor Dupré (1816-79) var en flink landskabsmaler særlig af flodbilleder, der uddannede sig efter sin ældre broder.

Litteratur 
Claretie, J. Jules Dupré (Les Hommes du jour), Paris, 1879

Kilde og ekstern henvisning 

  bind 6, side 532, af amtsforvalter Axel Holck

Malere fra Frankrig
Personer fra Nantes
Franskmænd i 1800-tallet
Landskabsmalere
Nakskov Skibs- og Søfartsmuseum

Nakskov Skibs- og Søfartsmuseum er et historisk museum i Nakskov på det vestligste Lolland. Museet beskæftiger sig med skibe, søfart og skibsbygning med udgangspunkt i lokalområdet samt arbejdsforholdene for personer beskæftiget inden for søfart.

Museet udstiller bl.a. navigationsudstyr, skibsmodeller, uniformer, værktøj og andet der har med skibsfart at gøre. Derudover har museet en udstilling om Nakskov Skibsværft og skibene Skoleskibet Danmark, der blev bygget på værftet i 1933 og Jutlandia, der blev bygget i 1934.

Museet blev etableret i 1996 med støtte fra bl.a. Nakskov Byråd og Marineforeningen i Nakskov og åbnede dørene i maj 1997.

Museet ligger i en rød murstensbygning med tårn og tårnur lige ud til havnen i byen.

I 2008 besøgte Troels Kløvedal museet for at filme en del af fem film på DR i anledning af søværnets 500-års jubilæum i 2010.

Referencer 

Museer i Region Sjælland
Skibs- og Søfartsmuseum
Museer etableret i 1996
Søfartsmuseer
Karyatide

En karyatide er en kvindefigur, der arkitektonisk fungerer som søjle og udsmykning. Karyatiden kan have en reel bærende funktion, for eksempel ved at understøtte et tagudhæng, eller den kan blot fungere som udsmykningssøjle - pilaster - på en bygning. Karyatider kendes tilbage fra den antikke græske arkitektur, men bruges helt frem til vor tid. I København bærer flere huse fra 1800-tallet karyatider.

Den mandlige pendant til karyatiden er en atlant, opkaldt efter den græske sagnhelt Atlas.

Oprindelse 
Karyatidernes oprindelse er ukendt. Den første beskrivelse af dem stammer fra 1. Århundrede før Kristi fødsel og stammer fra den romerske arkitekt Vitruvius. Han fortæller, at Karyatiderne ved templet Erechteion på Akropolis i den græske hovedstad Athen fik som straf at se på Athenes tempel, fordi de forrådte Athen til perserne i den græsk-persiske krig, som fandt sted omkring 500-448 før Kristi fødsel. Dette kunne understøttes af, at alle de seks Karyatider har ansigtet vendt mod Pallas Athenes tempel på Akropolis, på trods af at de to af søjlerne står lidt tilbage i forhold til de fire forreste.

Dog har søjler formet som kvinder været kendt og brugt i arkitektturen før da. Karyatiderne, søjler formet som kvinder, blev anset som et slaveri og derved en straf. Dette tema bliver også brugt i senere arkitektur blandt andet i Renæssancens arkitektur.

Kvinderne siges at stamme fra byen Karyæ, som betyder valnøddetræet. Kvinderne derfra rygtedes at være særligt smukke, høje og stærke og havde ry for at kunne føde stærke børn. Flere mytiske personer siges at stamme fra denne by, blandt andet Den Skønne Helene, som var årsag til Den trojanske krig.

Eksterne links 

Bygningsdele
Søren Skafte

Søren Skafte (født 24. marts 1951 i Næstved) er en dansk forhenværende embedsmand.

Karriere 
Han er student fra Roskilde Katedralskole 1971 og blev cand.polit. 1979. Han var 1976-78 student hos Danmarks Statistik og aftjente 1978-79 sin værnepligt ved Kronens Artilleriregiment. Fra 1979 til 1983 var han fuldmægtig i Statsministeriet og var fra 1983 til 1990 - i det meste af Poul Schlüters regeringstid - ministersekretær i Statsministeriet. Han var 1990-91 kabinetschef i Statsministeriet, 1991-95 departementschef i Energiministeriet og 1995-2000 direktør for Strukturdirektoratet under Fødevareministeriet. Fra 2000 til 2003 var han kommitteret i Fødevareministeriet og var slutteligt fra 2003 til 2012 statskonsulent og stedfortrædende ministerråd ved Danmarks faste repræsentation ved FAO i Rom.

Siden 29. juli 1996 har han været Ridder af 1. grad af Dannebrog.

Politik 
Ved kommunalvalget 2013 er Søren Skafte kandidat for Det Konservative Folkeparti i Gentofte Kommune.

Siden 16. oktober 1976 (Vigersted Kirke) har han været gift med Anette Bjergager (født 10. juli 1951 i Ringsted), datter af Svend Bjergager og hustru Inger født Thomsen.

Kilder 
 CV hos Dr.dk

Departementschefer i Energi-, Forsynings- og Klimaministeriet
Personer i Kraks Blå Bog
Politikere fra Det Konservative Folkeparti
Økonomer fra Danmark
Danskere i 1900-tallet
Danskere i 2000-tallet
Riddere af 1. grad af Dannebrog
Personer fra Næstved
Direktører for danske styrelser
Brandmuseet

Brandmuseet eller Nykøbing F Brandmuseum er et museum i Nykøbing Falster på Falster. Museet udstiller effekter med relation til brandvæsen og brandslukning.

Museet ligger i den samme bygning som Nykøbing Falster Frisørmuseum. og Nykøbing Falster Fotomuseum som åbnede i 2017.

Historie 
Museet opstod i 1987, da Nationalmuseet tilbød at deponere en gammel automobilsprøjte til Falsters Minder. Modellen hed Triangel, og den havde oprindeligt været brugt af Nykøbing F's kommunale Brandvæsen fra 1935 til 1969. Den var blevet overdraget til Nationalmuseet, da Falck havde overtaget brandslukningen i Nykøbing. En lokal klub kaldet Triangelklubben M1 Falck Nykøbing F opstod, da kommunen udlånte et lokale til opbevaring af køretøjet.

I 1989 fik klubben fat i en sprøjtebil fra 1954. Da bygningen, hvor trianglen blev opbevaret, skulle nedrives, fik klubben tilbudt nye lokaler under forudsætning af, at det blev oprettet et egentligt brandmuseum. Museet åbnede 1. maj 1994 og begyndte snart efter et samarbejde med Falck Museet og fik bl.a. en stigesprøjte der havde været i brug i Nykøbing og flere andre køretøjer.

I 2012 modtog museet en række udstillingsmoduler fra Nakskov Skibs- og Søfartsmuseum, efter de havde udvidet deres udstilling.

Udstilling 
Museet udstiller flere brandbiler, pumper og stigekøretøjer. Derudover findes uniformer og andre mindre genstande med forbindelse til brandvæsnet. Museets biler bruges desuden ofte til veteranbiltræf, festivaler og optog.

Referencer 

Museer i Nykøbing Falster
Museer etableret i 1987
Tekniske museer i Danmark
Brandmuseum
Ozma-projektet

Ozma-projektet (eller Projekt Ozma) var et tidligt amerikansk SETI-projekt fra 1960, hvor forskere for første gang systematisk forsøgte at opfange radiosignaler fra andre intelligente væsener. Projektet var under ledelse af radioastronomen Frank D. Drake. 

I perioden fra april til juli 1960 afsøgte forskerne himmelrummet med et 2,59 m stort radioteleskop. Projekt Ozma fandt ikke spor af radiosignaler fra udenjordiske væsner, men dannede grundlag for fremtidige afsøgninger.

Eksterne link 
 Early SETI: Project Ozma, Arecibo Message , fra SETI instituttets hjemmeside. 

Liv i rummet
Ravnholm Skov

Ravnholm Skov er en statsskov i Rudersdal Kommune. Den kaldes også Ravnholmene og Det Danske Schweiz. Den afgrænses til nord af Skodsborgvej, til syd af Mølleåen, til vest af Åbrinken i Virum og i øst af Nærumbanen.

Flere oldtidsminder er registrerede i skoven.

Statsskove i Danmark
Rudersdal Kommunes geografi
Ole-Christian Permin

Ole-Christian Permin (28. juli 1913 på Frederiksberg – 8. maj 1995) var en dansk officer.

Han var søn af oberst O.H. Permin, blev student fra Metropolitanskolen 1931, var polyteknisk studerende, men trådte ind i Hæren 1933. Permin blev premierløjtnant i infanteriet 1936, gennemgik generalstabskursus 1941-43, blev kaptajnløjtnant 1942, var tjenstgørende i Krigsministeriet 1943-49, blev kaptajn 1945 og var kompagnichef ved Danske Livregiment 1949-51.

Permin blev efter P.V.T. Ahnfeldt-Mollerups tilfangetagelse chef for Akademisk Skytteforenings terrainsportsafdeling 1944-47, som allerede fra 16. april 1940 og fremefter var involveret i at opbygge en illegal modstandshær. Fra 1944 var Permin leder af Christiansborg-bataljonen, som ved befrielsen 1945 besatte Christiansborg med ca. 425 mænd og beskyttede de folkevalgte.

Permin var stabschef ved Hjemmeværnet 1951-57, blev oberstløjtnant 1952, var til rådighed for Hjemmeværnet 1957-61, blev oberst 1959, regionsleder, oberst i Hjemmeværnet og chef for Hjemmeværnsregion VI 1961-65 og blev generalmajor i Hæren samt chef for Hjemmeværnet og hærhjemmeværnsinspektør fra 1965, hvilket han var til 1977.

Han var formand for de københavnske O-gruppers hjemmeværnsforening og medlem af hjemmeværnsforeningernes københavnsledelse 1946-48 samt lærer i taktik ved Forsvarsakademiet 1952-57. Medlem af bestyrelsen for Akademisk Skytteforening 1944-47, sekretær i Det Krigsvidenskabelige Selskab 1945-50, medlem af hovedbestyrelsen for Fællesorganisationen af officerer i hæren 1952-56 og 1957-60 og præsident for De danske Brevdueforeninger fra 1968.

Han var Kommandør af 1. grad af Dannebrog, bar Kong Frederik IX' Mindemedalje, Hjemmeværnets Fortjensttegn, Hæderstegnet for god tjeneste ved Hæren og udenlandske ordener.

Permin blev gift 23. april 1937 med Vibeke Lembcke (født 1. april 1913 i Hamborg), datter af Gustav Lembcke (død 1968) og hustru Marie-Louise født Gram-Hanssen (død 1938). 

Han er begravet på Holmens Kirkegård.

Kilder 
 Kraks Blå Bog 1974
 Birger Grøsfjeld: En ublodig befrielse (omtale af Permins virke som chef for Christiansborg-bataljonen) 

Personer i Kraks Blå Bog (afdøde)
Generaler i Hjemmeværnet
Kommandører af 1. grad af Dannebrog
Personer fra Frederiksberg
Danskere i 1900-tallet
Medlemmer af militærgrupper
Studenter fra Metropolitanskolen